- Sidste år var rimelig hektisk, men det her kommer til at toppe det. De normale varer hos Købmanden på Boulevarden i Aalborg er svære at få øje på. Der er pakker overalt i butikken. - Vi har ikke oplevet det her før, siger ejer af butikken, Anette Nygaard, til TV2 Nord. I snart 30 år har hun haft kiosken i det centrale Aalborg, og i de seneste fem-seks år har det været muligt at bestille pakker til adressen. Allerede i sidste uge begyndte antallet af pakker at stige, og henover weekenden er det kun taget til. Nordjyderne har været ude at svinge Dankortet i forbindelse med Black Friday, og bare mandag modtog kiosken på Boulevarden 400 pakker. - Antallet af pakker vil cirka være halveret i morgen, men så kommer der et læs svarende til det, vi har fået i dag, så der vil hele tiden være top på, siger Anette Nygaard. Foreningen for Dansk Internethandel har registreret en stigning på 50-60 procent i forhold til forrige års Black Friday, og Black Friday 2019 er dermed den største handelsdag nogensinde på nettet i Danmark. Hurtige fødder Webshoppen Lykke By Lykke i Nørresundby er en af de virksomheder, hvor tusindvis af bestillinger bliver pakket. - Lige nu er vi ved at pakke 3.000 bestillinger, fortæller indehaver, Janne Lykke, til TV2 Nord. Normalt holdes der fri i weekenden, men denne weekend har været en undtagelse. Virksomhedens ni fastansatte har været på job, og det har studenterhjælperne også. -  Black Friday er blevet en shoppedag, som forbrugerne har taget virkelig godt til sig, siger Janne Lykke. Sneakers er det foretrukne fodtøj for meget af personalet, da der er fuld fart på i denne tid. - Det skal gå rimelig hurtigt, nu går jeg jo rimelig langsomt lige nu, kan I se, men det skal altså gå rigtig hurtigt, siger lageransvarlig hos Lykke by Lykke, Trine Larsen, til TV2 Nord. Lykke by Lykke regner med, at de fordobler omsætningen fra sidste års Black Friday her i 2019.

Referat:
Forbrugsivrige nordjyder handlede lystigt på Black Friday, og det mærker de nu, der hvor de tusindvis af køb over nettet, skal hentes.